Document ID: /roh_data/filtered/fineweb-2-filterrobots_roh.jsonl.gz/50511

Durant in’ura porscha il Profil biografias, destins, istorgias ed experientschas dad umens e dunnas, giuven e vegl, da prominents u simplamain da persunas ch’han da dir e da raquintar insatge. Durant ils ultims 25 onns ha il Profil laschà vegnir a pled var 1’300 persunas, ed anc adina n’èsi nagin problem da preschentar sonda per sonda novs giasts interessants.
-
Renzo Blumenthal: Il puresser è restà la pli gronda passiun
«Jau hai adina vulì daventar ina persuna enconuschenta – e tschertgà quella pussaivladad da daventar renumà».
«Mes manaschi puril cun vatgas brinas da tratga è per mai la satisfacziun ch'jau dovrel.» Per Renzo Blumenthal è far il pur insumma insatge impurtant. Cun daventar «Mister Svizra» l'onn 2005 n'è quai betg sa midà, ed il puresser è restà la pli gronda passiun.
«Po esser ch'jau sun restà autentic sco Mister Svizra, gist per questa raschun.» Uschia manegia Renzo Blumenthal ch'el saja ina persuna structurada ed ambiziusa. Ed era 16 onns suenter ch'el è daventà Mister Svizra, ha el anc adina engaschis per differents sponsurs e vala sco ambassadur per questas interpresas. Era sin l'agen manaschi da puresser po el profitar da ses renum, per exempel cun la vendita directa da ses products.
-
Gian Giovanoli: «Trais raubas dovr jau adina per mes viadis»
Braschunet da dents, tablettas da malaria e l'apparat da fotografar èn las trais chaussas las pli impurtantas ch'il fotograf da Segl dovra durant ses viadis a l'exteriur sin ils fastizs dals nomads.
I saja meglier da betg far memia blers quitads, avant che partir per in viadi, di Gian Giovanoli. Il figl d'ina famiglia d'hoteliers a Segl, ha ristgà cun 30 onns da far il pass en l'independenza e da metter tut las cartas sin sia passiun: il fotografar.
Sper sias lavurs ch'el expona en sia atgna galaria «L'atelier» a San Murezzan, è el era fascinà da la vita da differents pievels da pasters. Uschia ha l'um da 42 onns visità per exempel ils «Nenets» sin la peninsla Jamal en la Sibiria u er ils Mundari en il Sudan dal Sid.
-
«Rumantsch è ina lingua da cult»
I saja cool sch'ins è en la Bassa, vesia en las fatschas da la glieud ed audia a dir: «Uschè cool, quel sa rumantsch.» Quai di Roman Cantieni da Glion en il profil. A partir da l'avust 2021 è el il nov manader da la scola mercantila e da la scola media spezialisada a Glion.
Nagins problems ha il giurist da dar tiers ch'el laschava encrescher per il Grischun. Suenter ses studi a Turitg e plirs onns a Berna ha el surpiglià ina lavur tar il chantun, in job betg uschè adattà per el. Ma il giavisch da turnar en il Grischun era pli grond ch'ils dubis ch'il job na saja betg il meglier.
Dapi il 2014 lavura Roman Cantieni sco scolast a la scola mercantila e scola media spezialisada a Glion. El instruescha là dretg ed economia ed a partir da l'avust maina el la scola en in pensum da 50%.
Sper sia lavur per la scola s'engascha Roman Cantieni er politicamain. Avant paucas emnas ha el decidì da midar partida, dad ir da la PCD tar la PS.
-
Mathias Haltiner: «Nus avessan pajà blers daners per ina servela»
Mathias Haltiner ha 46 onns, è oriund da Sursaissa e Sagogn e viva uss a Mitholz en il chantun Berna.
Lavurar en l'exteriur, emprender d'enconuscher pajais e culturas lontanas. Per in u l'auter in siemi. Per Mathias Haltiner, oriund da Sursaissa e creschì si a Sagogn, è quai stà realitad.
Ma suenter tschintg onns ha el gì avunda da quella vita nomadica ed è turnà enavos en Svizra. En il Profil da RTR raquinta el, pertge ch'el ha fatg quest pass e pertge ch'el sto bainprest puspè bandunar sia patria.
-
Sandro Tomaschett: Scolast, pumpier, trenader e webmaster
Sia agenda è pli che plaina: S'engaschar per la cuminanza è per il Sursilvan da 31 onns in credo impurtant.
«Sche jau fatsch insatge, lura fatsch jau quai endretg» – quai saja uschia en stanza da scola sco scolast primar a Sedrun, sin plaz da ballape sco trenader dals golis dal FC Trun/Rabius e dals juniors C da la IG Surselva u era sco instructur tar ils Pumpiers Sursassiala. Sandro è in «teamplayer» cun in dun didactic, accumpagnar e promover autras ed auters sin lur via è per el ina gronda motivaziun. Tge che collia el cun musica da hip hop e rap e co e nua ch'el chargia sias battarias tradescha el en il Profil.
-
Corina Blättler-Monsch: «Jau discur anc oz mintgadi dal Nepal»
Turnar na vul la dunna da Champfèr dentant mai pli a Jiri en il Nepal, là nua ch'ella ha vivì sco giuvna durant quatter onns.
Tut è numnadamain sa midà en il Nepal dapi che Corina Blättler-Monsch è turnada cun sia famiglia puspè en Svizra ils onns 1960. Quella giada aveva il temp dals hippies cumenzà ed il martgà da drogas haja influenzà fermamain la populaziun indigena. La dunna da 70 onns sa regorda perquai pli gugent vid quel Nepal ch'ella ha en regurdientscha.
Sper sia passiun per animals ch'ella ha pudì viver en il Nepal, è Corina Blättler colliada fermamain cun l'istorgia da famiglia. Ses tat, Riet Campell aveva fundà il Museum Engiadinais, il lieu nua ch'ella ha lavurà ed è s'engaschada ils ultims 10 onns cun corp ed olma.